"राधा-कृष्ण" मंदिर गाँव का काफ़ी बड़ा मंदिर था। उसकी बहुत मान्यता थी। इसलिए बहुत दूर-दूर से भक्त जन वहाँ आते रहते थे। दिन-भर में उस मंदिर में काफ़ी "चढ़ावा" एकत्र हो जाता था। मंदिर में चढ़ने वाली खाद्य सामग्री तो मंदिर में रहने वाले पुजारियों के भोजन व दर्शन के लिए आने वाले भक्तों में प्रसाद के रूप में बाँटने के काम आ जाती थी, परन्तु रुपये-पैसे व आभूषण आदि को मुख्य पुजारी एक बड़ी तिजोरी में रख देते थे। वह तिजोरी राधा-कृष्ण की मूर्ति के पीछे बने एक खाली स्थान में रखी रहती थी और देखने पर बिल्कुल भी पता नहीं चलता था कि वहाँ पर कोई रिक्त स्थान भी हो सकता है।